
ΠΡΟΤΑΣΗ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
που περιέχει συστάσεις προς την Επιτροπή σχετικά με οδηγία για μια δίκαιη μετάβαση στον κόσμο της εργασίας: διασφάλιση της δημιουργίας θέσεων εργασίας και αναζωογόνηση των τοπικών οικονομιών
(2025/2131(INL))
Το Ευρωπαϊκό Κοινοβούλιο,
–	έχοντας υπόψη το άρθρο 225 της Συνθήκης για τη λειτουργία της Ευρωπαϊκής Ένωσης (ΣΛΕΕ),
–	έχοντας υπόψη τη γνωμοδότηση της Επιτροπής Νομικών Θεμάτων επί της προτεινόμενης νομικής βάσης,
–	έχοντας υπόψη τα άρθρα 47 και 55 του Κανονισμού του,
–	έχοντας υπόψη τα άρθρα 4, 9, 46, 149, 151, 153, 162, 164, 174 έως 178, και το άρθρο 349 ΣΛΕΕ,
–	έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),
–	έχοντας υπόψη την ανακοίνωση της Επιτροπής, της 4ης Μαρτίου 2021, σχετικά με το σχέδιο δράσης για τον ευρωπαϊκό πυλώνα κοινωνικών δικαιωμάτων (COM(2021)0102),
	έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας[footnoteRef:1] (ΜΑΑ),	έχοντας υπόψη τον κανονισμό (ΕΕ) 2021/1056 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τη θέσπιση του Ταμείου Δίκαιης Μετάβασης[footnoteRef:2] (ΤΔΜ), [1:  ΕΕ L 57 της 18.2.2021, σ. 17.]  [2:  ΕΕ L 231 της 30.6.2021, σ. 1.] 

–	έχοντας υπόψη τον κανονισμό (ΕΕ) 2021/1057 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, περί ιδρύσεως του Ευρωπαϊκού Κοινωνικού Ταμείου+ (EKT+) και καταργήσεως του κανονισμού (ΕΕ) αριθ. 1296/2013[footnoteRef:3], [3:  ΕΕ L 231 της 30.6.2021, σ. 21.] 

–	έχοντας υπόψη τον κανονισμό (ΕΕ) 2021/691 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για το Ευρωπαϊκό Ταμείο Προσαρμογής στην Παγκοσμιοποίηση για τους απολυμένους εργαζόμενους (ΕΤΠ) και για την κατάργηση του κανονισμού (ΕΕ) αριθ. 1309/2013[footnoteRef:4], [4:  EE L 153 της 3.5.2021, σ. 48.] 

	έχοντας υπόψη τον κανονισμό (ΕΕ) 2023/955 του Ευρωπαϊκού Κοινοβουλίου και του Συμβουλίου, της 10ης Μαΐου 2023, για τη σύσταση Κοινωνικού Ταμείου για το Κλίμα και για την τροποποίηση του κανονισμού (ΕΕ) 2021/1060[footnoteRef:5], [5:  ΕΕ L 130 της 16.5.2023, σ. 1.] 

–	έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου[footnoteRef:6], [6:  ΕΕ L 275 της 25.10.2003, σ. 32.] 

	έχοντας υπόψη την έκθεση του Mario Draghi, του Σεπτεμβρίου 2024, με τίτλο «Το μέλλον της ευρωπαϊκής ανταγωνιστικότητας» («έκθεση Draghi»),
–	έχοντας υπόψη τον χάρτη πορείας για την ποιότητα των θέσεων εργασίας, 
–	έχοντας υπόψη τη σύσταση του Συμβουλίου του 2022 σχετικά με τη διασφάλιση δίκαιης μετάβασης προς την κλιματική ουδετερότητα,
–	έχοντας υπόψη την έκθεση της Επιτροπής Απασχόλησης και Κοινωνικών Υποθέσεων (A10‑0000/2025),
Α.	λαμβάνοντας υπόψη ότι η πράσινη και η ψηφιακή μετάβαση έχουν βαθύ μετασχηματιστικό αντίκτυπο στις οικονομίες, τις περιφέρειες και τους χώρους εργασίας της Ευρώπης· λαμβάνοντας υπόψη ότι η διασφάλιση της αποτελεσματικής μετάβασης σε μια κλιματικά ουδέτερη και ψηφιοποιημένη οικονομία και η μείωση των εξαρτήσεων όσον αφορά τον ενεργειακό εφοδιασμό είναι ουσιαστικής σημασίας για τη βιωσιμότητα, την ανάπτυξη και την ανταγωνιστικότητα της Ευρώπης· λαμβάνοντας υπόψη ότι η τελική επιτυχία της διττής μετάβασης θα εξαρτηθεί σε μεγάλο βαθμό από τη διασφάλιση ότι η μετάβαση θα είναι δίκαιη και χωρίς αποκλεισμούς για τους εργαζομένους, τις επιχειρήσεις και τις πληττόμενες περιφέρειες·
Β.	λαμβάνοντας υπόψη ότι η διαχείριση της μετάβασης σε μια οικονομία με ουδέτερο ισοζύγιο άνθρακα δεν θα πρέπει απλώς να στηρίζει τη μετάβαση σε νέες θέσεις εργασίας σε αναδυόμενους τομείς, αλλά και να διατηρεί και να προσαρμόζει τις θέσεις εργασίας και τομείς που ήδη υφίστανται σε κλιματικά ουδέτερες και καθαρές βιομηχανίες και τεχνολογίες για τα άτομα που ζουν σε πληττόμενες περιοχές· λαμβάνοντας υπόψη ότι είναι σημαντικό οι εργαζόμενοι και όσοι αναζητούν εργασία να αισθάνονται ότι υποστηρίζονται στη διαχείριση των μεταβάσεων, προκειμένου να προωθηθούν η κατανόηση και η αποδοχή των στόχων της στρατηγικής για το 2050·
Γ.	λαμβάνοντας υπόψη ότι, ενώ ορισμένες σημαντικές νομοθετικές και μη νομοθετικές πρωτοβουλίες της Ένωσης αποσκοπούν ή μπορούν να συμβάλουν στην αντιμετώπιση των επιπτώσεων της διττής μετάβασης (ιδίως ο Μηχανισμός Δίκαιης Μετάβασης, το ΤΔΜ, η Ένωση Δεξιοτήτων, το Κοινωνικό Ταμείο για το Κλίμα, το ΕΚΤ+ και ο ΜΑΑ), εξακολουθούν να υπάρχουν κενά στο νομοθετικό πλαίσιο και στο πλαίσιο πολιτικής όσον αφορά τις διαταραχές στον χώρο εργασίας, τα δικαιώματα των εργαζομένων, την κοινωνική προστασία και τον κοινωνικό διάλογο· λαμβάνοντας υπόψη ότι μόνο η δράση σε επίπεδο Ένωσης μπορεί να διασφαλίσει πραγματική προστιθέμενη αξία και παράλληλη ανοδική κοινωνική σύγκλιση, ώστε να καταστεί πραγματικότητα η υπόσχεση ότι κανείς δεν θα μείνει στο περιθώριο·
Δ.	λαμβάνοντας υπόψη ότι η έκθεση Draghi προσδιορίζει τις επίμονες ελλείψεις δεξιοτήτων ως εμπόδιο για την καινοτομία, την υιοθέτηση τεχνολογίας και τις προσπάθειες απανθρακοποίησης, με αποτέλεσμα να παρεμποδίζονται η ανάπτυξη και η ανταγωνιστικότητα· λαμβάνοντας υπόψη ότι η έκθεση Draghi επισημαίνει ότι σχεδόν το 80 % των μικρών και μεσαίων επιχειρήσεων δυσκολεύονται να βρουν εργαζομένους με τις κατάλληλες δεξιότητες· λαμβάνοντας υπόψη ότι η έκθεση Draghi τονίζει περαιτέρω την ανάγκη να διασφαλιστεί ότι η αύξηση της παραγωγικότητας και η κοινωνική ένταξη συμβαδίζουν, ενώ τα συστήματα κοινωνικής πρόνοιας των κρατών μελών είναι ζωτικής σημασίας για την παροχή ισχυρών δημόσιων υπηρεσιών, κοινωνικής προστασίας, στέγασης, μεταφορών και παιδικής φροντίδας κατά τη διάρκεια της μετάβασης·
1.	επισημαίνει ότι η επιτυχής μετάβαση σε πιο βιώσιμες πηγές ενέργειας και βιομηχανίες θα διαδραματίσει σημαντικό ρόλο στη μακροπρόθεσμη ανταγωνιστικότητα των επιχειρήσεων της Ένωσης στην παγκόσμια αγορά· υπογραμμίζει την ανάγκη να διασφαλιστεί ότι οι επιχειρήσεις και οι εργαζόμενοι είναι καλά εξοπλισμένοι για να αξιοποιήσουν τις ευκαιρίες που προκύπτουν από τη μετάβαση σε νέες και καινοτόμες λύσεις· πιστεύει ότι ένα δεσμευτικό πλαίσιο για την αντιμετώπιση των προκλήσεων και την αξιοποίηση των ευκαιριών μιας δίκαιης μετάβασης στον χώρο εργασίας είναι απαραίτητο για τη διασφάλιση ελάχιστων κοινών προτύπων, την παροχή σαφήνειας και δομής τόσο για τους εργαζομένους όσο και για τους εργοδότες όσον αφορά την πρόβλεψη και τη διαχείριση των αλλαγών και, τελικά, τη βελτίωση της ανθεκτικότητας, της ανταγωνιστικότητας και της ανοδικής κοινωνικής σύγκλισης της Ένωσης· τονίζει ότι οι περιφέρειες μπορούν να στηρίξουν τη δίκαιη μετάβαση συνδυάζοντας την κοινωνική προστασία, την οικονομική διαφοροποίηση και τον εδαφικό συντονισμό ούτως ώστε να μειωθούν οι αρνητικές επιπτώσεις και να προωθηθεί η χωρίς αποκλεισμούς ανάπτυξη·
2.	επισημαίνει ότι ο αντίκτυπος της απανθρακοποίησης στην απασχόληση υπερβαίνει τις μειώσεις θέσεων εργασίας στους τομείς των ορυκτών καυσίμων και θα είναι ευρύτερος χαρακτηριζόμενος από επαναπροσδιορισμό θέσεων εργασίας και μια συνολική μετάβαση στην αγορά εργασίας· τονίζει την ανάγκη η επικείμενη επικαιροποίηση του σχεδίου δράσης για τον ευρωπαϊκό πυλώνα κοινωνικών δικαιωμάτων και ο νέος χάρτης πορείας για την ποιότητα των θέσεων εργασίας να περιλαμβάνουν ένα σύνολο συγκεκριμένων νομοθετικών και μη νομοθετικών μέτρων που θα βελτιώνουν αισθητά τις συνθήκες εργασίας, την υγεία και την ασφάλεια, το πεδίο που καλύπτουν οι συλλογικές διαπραγματεύσεις και την κατάρτιση και τις δεξιότητες των εργαζομένων και των αυτοαπασχολούμενων· τονίζει ότι τα μέτρα αυτά παρέχουν επίσης μια ευκαιρία για τη στήριξη των εργοδοτών της Ένωσης, ιδίως των ΜΜΕ, ώστε να διατηρήσουν και να βελτιώσουν την ανταγωνιστικότητά τους, παρέχοντας ένα σαφές πλαίσιο για την πρόβλεψη και τη διαχείριση των αλλαγών σε συνεργασία με τους εργαζομένους, καθώς και να επενδύσουν στην επαγγελματική εκπαίδευση και κατάρτιση (ΕΕΚ), την αναβάθμιση των δεξιοτήτων και την επανειδίκευση των εργαζομένων για την αντιμετώπιση των ελλείψεων δεξιοτήτων και εργατικού δυναμικού που εμποδίζουν την παραγωγικότητα και την ανάπτυξη·
3.	καλεί την Επιτροπή, κατόπιν διαβούλευσης με τους κοινωνικούς εταίρους, να προτείνει οδηγία για τη διασφάλιση μιας δίκαιης μετάβασης στον κόσμο της εργασίας και τη διευκόλυνση της μετάβασης της Ένωσης σε μια βιώσιμη, κλιματικά ουδέτερη και ψηφιακή οικονομία· πιστεύει ότι η εν λόγω οδηγία θα πρέπει να περιλαμβάνει μέτρα που θα διασφαλίζουν, μεταξύ άλλων:
α)	ένα ειδικό πλαίσιο για την πρόβλεψη και τη διαχείριση των αλλαγών μέσω της έγκαιρης ενημέρωσης των εργαζομένων και των εκπροσώπων τους και της έγκαιρης διαβούλευσης μαζί τους, του κοινωνικού διαλόγου και των συλλογικών διαπραγματεύσεων·
β)	ατομικό δικαίωμα σε δωρεάν κατάρτιση για τους εργαζομένους κατά τη διάρκεια του ωραρίου εργασίας·
γ)	τη θέσπιση εθνικών στρατηγικών δίκαιης μετάβασης·
δ)	την ανάπτυξη προγραμμάτων στήριξης των επιχειρήσεων και την προώθηση σχεδίων μετάβασης σε επίπεδο επιχείρησης·
ε)	μια δομή παρακολούθησης που μπορεί να παρέχει στρατηγική ανάλυση προοπτικών·
4.	επισημαίνει ότι η πρόβλεψη και η διαχείριση των αλλαγών είναι υψίστης σημασίας προκειμένου τόσο οι εργοδότες όσο και οι εργαζόμενοι να ανταπεξέλθουν επιτυχώς στην πράσινη μετάβαση και να αντιμετωπίσουν αποτελεσματικά τις οικονομικές προκλήσεις που πηγάζουν από τις δυσμενείς γεωπολιτικές εξελίξεις· τονίζει ότι ο σχεδιασμός της μετάβασης μπορεί να αποτρέψει προδραστικά τις απολύσεις, να οικοδομήσει μακροχρόνια ανθεκτικότητα στις επιχειρήσεις και να αξιοποιήσει με τον καλύτερο δυνατό τρόπο τους διαθέσιμους πόρους· τονίζει ότι τα σχέδια πρέπει να αναπτυχθούν στο πλαίσιο του κοινωνικού διαλόγου, με πλήρη σεβασμό του δικαιώματος στην ενημέρωση και τη διαβούλευση· ζητεί, στο πλαίσιο αυτό, την επανεξέταση του νομοθετικού πλαισίου για την ενημέρωση και τη διαβούλευση, ώστε να διασφαλιστεί ότι είναι κατάλληλο για τον επιδιωκόμενο σκοπό στο πλαίσιο της διττής μετάβασης· τονίζει την ανάγκη παροχής κινήτρων στις επιχειρήσεις για την κατάρτιση των δικών τους σχεδίων μετάβασης·
5.	επισημαίνει ότι η έλλειψη ειδικευμένων εργαζομένων μπορεί να μειωθεί ουσιαστικά μόνο αν αντιμετωπιστεί το ζήτημα της διαθεσιμότητας ευκαιριών κατάρτισης και της προσβασιμότητας σε αυτές· επισημαίνει ότι το χρονοδιάγραμμα κατάρτισης, οι οικογενειακές ευθύνες και το κόστος αποτελούν τα κύρια εμπόδια για τους εργαζομένους που επιθυμούν να συμμετάσχουν σε περαιτέρω κατάρτιση[footnoteRef:7]· πιστεύει ακράδαντα ότι το ατομικό δικαίωμα σε δωρεάν κατάρτιση για τους εργαζομένους και κατά τη διάρκεια του ωραρίου εργασίας μπορεί να ξεπεράσει αυτά τα εμπόδια για τους εργαζομένους και να εξασφαλίσει προβλέψιμη και σταθερή προσφορά ειδικευμένων εργαζομένων για τους εργοδότες· [7:  Employment and Social Developments in Europe 2024 (Απασχόληση και κοινωνικές εξελίξεις στην Ευρώπη 2024), Ευρωπαϊκή Επιτροπή, σ. 20.] 

6.	τονίζει την ανάγκη τα κράτη μέλη να στηρίξουν τις επιχειρήσεις και τους εργαζομένους μέσω του καθορισμού συνολικών στρατηγικών και πολιτικών για μια δίκαιη μετάβαση σε εθνικό επίπεδο· επισημαίνει ότι οι εν λόγω εθνικές στρατηγικές θα πρέπει να προσδιορίζουν τον αντίκτυπο των μεταβάσεων σε μεμονωμένους τομείς και στο αντίστοιχο εργατικό δυναμικό και θα πρέπει να καθορίζουν ένα ολοκληρωμένο και οριζόντιο φάσμα μέτρων για τον μετριασμό των επιπτώσεων· υπογραμμίζει ότι είναι σημαντικό να αναπτυχθεί μακροπρόθεσμο όραμα και στρατηγική για την τοπική οικονομική μετάβαση με τη συμμετοχή δημόσιων και ιδιωτικών φορέων και της κοινωνίας των πολιτών· τονίζει ότι οι άμεσες επενδύσεις στην καινοτομία και στη βελτίωση της περιφερειακής ελκυστικότητας μέσω της αναβάθμισης των υποδομών, των δημόσιων υπηρεσιών και εγκαταστάσεων είναι απαραίτητες για τη διατήρηση των εργαζομένων και τη δημιουργία ποιοτικών θέσεων εργασίας·
7.	υπενθυμίζει ότι οι ΜΜΕ είναι οι κύριοι παράγοντες δημιουργίας βιώσιμων θέσεων εργασίας σε τοπικό επίπεδο· τονίζει την ανάγκη να διευκολυνθεί η πρόσβαση των ΜΜΕ σε χρηματοδότηση για τη μετάβαση, μεταξύ άλλων μέσω της πρόβλεψης ρυθμίσεων ομαδοποίησης για την πρόσβαση σε κονδύλια και τεχνική βοήθεια ώστε να υπάρχει πλαισίωση για τον σχεδιασμό των έργων και τη συμμόρφωση με το κανονιστικό πλαίσιο· παροτρύνει τα κράτη μέλη και τις περιφερειακές αρχές να θεσπίσουν και να ενισχύσουν προγράμματα στήριξης των επιχειρήσεων στις πληττόμενες περιφέρειες για να βοηθήσουν τις νεοφυείς επιχειρήσεις και τις ΜΜΕ να αναπτυχθούν και να επιτύχουν· επισημαίνει ότι τα επενδυτικά κίνητρα μπορούν να συμβάλλουν στην προσέλκυση επιχειρήσεων σε ευάλωτες περιοχές·
8.	σημειώνει την έλλειψη ακριβών δεδομένων σχετικά με τον αριθμό των θέσεων εργασίας που χάνονται, δημιουργούνται ή επηρεάζονται από τη διττή μετάβαση· υπογραμμίζει ότι είναι σημαντικό να προβλέπονται οι αλλαγές στην αγορά εργασίας και οι τάσεις όσον αφορά τις ανάγκες σε δεξιότητες ούτως ώστε να υπάρχουν αποτελεσματικές πολιτικές απαντήσεις· ζητεί τη δημιουργία ενός ολοκληρωμένου παρατηρητηρίου της ΕΕ για τη δίκαιη μετάβαση ούτως ώστε να συλλέγονται σχετικά δεδομένα και να αναλύεται ο αντίκτυπος των πολιτικών μετάβασης·
9.	ζητεί η προτεινόμενη οδηγία να συνοδεύεται από ένα ανανεωμένο Ταμείο Δίκαιης Μετάβασης για την περίοδο προγραμματισμού μετά το 2027, διασφαλίζοντας ότι λειτουργεί στο πλαίσιο των αρχών της επιμερισμένης διαχείρισης και της εταιρικής σχέσης με αυξημένο προϋπολογισμό· τονίζει ότι το νέο Ταμείο θα πρέπει να στηρίζει τους εργοδότες στο να παρέχουν στους εργαζόμενους δικαίωμα στην κατάρτιση, καθώς και στην ανάπτυξη σχεδίων μετάβασης σε επίπεδο επιχείρησης· ζητεί η χρηματοδότηση της μετάβασης να περιλαμβάνει κοινωνικές αιρεσιμότητες ώστε να στηριχθεί η ένταξη·
10.	καλεί τα κράτη μέλη να διασφαλίσουν επαρκή χρηματοδότηση για προγράμματα ποιοτικών δεξιοτήτων και επαγγελματικής κατάρτισης ως μακροπρόθεσμη επένδυση στην παραγωγικότητα, την ανάπτυξη και την ανταγωνιστικότητα των εργαζομένων και των επιχειρήσεων· καλεί τα κράτη μέλη, με την υποστήριξη της Επιτροπής, να αξιοποιήσουν στρατηγικά τα υφιστάμενα μέσα της Ένωσης για την υλοποίηση της Ένωσης Δεξιοτήτων, ιδίως της Εγγύησης Δεξιοτήτων· καλεί τα κράτη μέλη να αυξήσουν τη χρήση των εθνικών εσόδων από το σύστημα εμπορίας εκπομπών για την κατάρτιση των εργαζομένων και την ανακατανομή του εργατικού δυναμικού· καλεί την Επιτροπή να εξετάσει και να εκδώσει κατευθυντήριες γραμμές σχετικά με τον τρόπο με τον οποίο οι συμπράξεις δημόσιου και ιδιωτικού τομέα μεταξύ κρατών μελών και επιχειρήσεων μπορούν να χρηματοδοτήσουν την κατάρτιση, την επανειδίκευση και την αναβάθμιση των δεξιοτήτων των εργαζομένων, ιδίως το δικαίωμα στην κατάρτιση για τους επιμέρους εργαζομένους·
11.	επισημαίνει ότι τα ισχυρά δίχτυα κοινωνικής ασφάλειας και τα συστήματα κοινωνικής προστασίας είναι απαραίτητα για τη στήριξη των εργαζομένων κατά τις περιόδους μετάβασης· καλεί τα κράτη μέλη να εκσυγχρονίσουν και να ενισχύσουν τα συστήματα και τις υπηρεσίες τους κοινωνικής προστασίας, προκειμένου να διασφαλιστεί η ανθεκτικότητα έναντι κλυδωνισμών που προκύπτουν από τη διττή μετάβαση που επηρεάζει την αγορά εργασίας·
12.	τονίζει ότι ο αντίκτυπος στην απασχόληση θα ποικίλλει μεταξύ περιφερειών και πληθυσμών· επισημαίνει, στο πλαίσιο αυτό, την ανάγκη συμμετοχής και ενδυνάμωσης των πολιτών και των ενδιαφερομένων μερών σε τοπικό επίπεδο ώστε να καταστούν ενεργοί παράγοντες στη διαδικασία της μετάβασης· τονίζει ότι οι δημόσιες αρχές πρέπει να συμμετέχουν σε στρατηγικές διαβουλεύσεις και συνεργασία με τους κοινωνικούς εταίρους κατά τη διαχείριση της μετάβασης· τονίζει ότι η ουσιαστική συμμετοχή μπορεί να διασφαλιστεί μέσω διαβουλεύσεων σε πρώιμο στάδιο και μέσω σαφών εντολών και δικαιωμάτων ψήφου για τους κοινωνικούς εταίρους, τις ΜΜΕ, την κοινωνία των πολιτών και τη νεολαία σε περιφερειακούς συντονιστικούς φορείς·
13.	ζητεί από την Επιτροπή να υποβάλει, έως τις 31 Ιανουαρίου 2027, βάσει των άρθρων 153 παράγραφος 2 στοιχείο β), σε συνδυασμό με το άρθρο 153 παράγραφος 1 στοιχεία α), β), ε) και η) ΣΛΕΕ, πρόταση οδηγίας για μια δίκαιη μετάβαση στον κόσμο της εργασίας, σύμφωνα με τις συστάσεις που παρατίθενται στο παράρτημα·
14.	θεωρεί ότι οι δημοσιονομικές επιπτώσεις της ζητούμενης πρότασης θα πρέπει να καλυφθούν με υφιστάμενα κονδύλια του προϋπολογισμού·
15.	αναθέτει στην Πρόεδρό του να διαβιβάσει το παρόν ψήφισμα καθώς και τις επισυναπτόμενες συστάσεις στην Επιτροπή και στο Συμβούλιο. 

[bookmark: _Toc208824394]ΠΑΡΑΡΤΗΜΑ ΣΤΗΝ ΠΡΟΤΑΣΗ ΨΗΦΙΣΜΑΤΟΣ:
ΣΥΣΤΑΣΕΙΣ ΟΣΟΝ ΑΦΟΡΑ ΤΟ ΠΕΡΙΕΧΟΜΕΝΟ ΤΗΣ ΖΗΤΟΥΜΕΝΗΣ ΠΡΟΤΑΣΗΣ
Ευρωπαϊκή οδηγία για μια δίκαιη μετάβαση στον κόσμο της εργασίας: διασφάλιση της δημιουργίας θέσεων εργασίας και αναζωογόνηση των τοπικών οικονομιών
Το Ευρωπαϊκό Κοινοβούλιο θεωρεί ότι η μελλοντική νομοθετική πρόταση για οδηγία σχετικά με μια δίκαιη μετάβαση στον κόσμο της εργασίας: διασφάλιση της δημιουργίας θέσεων εργασίας και αναζωογόνηση των τοπικών οικονομιών, θα πρέπει να ακολουθεί τις εξής αρχές και τους εξής στόχους:
Σύσταση 1: Γενικός στόχος της πρότασης
Ο γενικός στόχος της πρότασης είναι η θέσπιση ενός ενωσιακού πλαισίου μέτρων πολιτικής που μπορούν να εφαρμοστούν στην πράξη στις περιφέρειες που επηρεάζονται από την πράσινη και την ψηφιακή μετάβαση, με στόχο τη διασφάλιση μιας κοινωνικά δίκαιης και χωρίς αποκλεισμούς μετάβασης και τη δημιουργία ποιοτικών θέσεων εργασίας. 
Σύσταση 2: Μορφή της πρότασης
Η πρόταση θα πρέπει να έχει τη μορφή οδηγίας.
Λόγω της ανάγκης για μια ολοκληρωμένη δέσμη μέτρων που είναι αναγκαία για την επίτευξη αυτού του στόχου, η πρόταση θα πρέπει να περιλαμβάνει στοιχεία στους ακόλουθους τομείς:
α)	συνθήκες εργασίας·
β)	ένταξη των αποκλειομένων από την αγορά εργασίας προσώπων·
γ)	ενημέρωση και διαβούλευση των εργαζομένων·
δ)	βελτιώσεις του περιβάλλοντος εργασίας με σκοπό την προστασία της υγείας και της ασφάλειας των εργαζομένων. 
Σύσταση 3: Αντικείμενο της πρότασης
Η πρόταση θα πρέπει να εστιάσει στα ακόλουθα μέτρα πολιτικής:
α)	θέσπιση ενός ειδικού πλαισίου για την πρόβλεψη και τη διαχείριση των αλλαγών σε περιφέρειες και τομείς που βρίσκονται σε μετάβαση με βάση τις αρχές της ενημέρωσης και της διαβούλευσης, του κοινωνικού διαλόγου και των συλλογικών διαπραγματεύσεων·
β)	διασφάλιση, βάσει αναθεώρησης του νομοθετικού πλαισίου, ότι το δικαίωμα των εργαζομένων και των εκπροσώπων τους στην ενημέρωση και τη διαβούλευση εφαρμόζεται αποτελεσματικά στο πλαίσιο των μεταβάσεων·
γ)	θέσπιση ατομικού δικαιώματος σε δωρεάν κατάρτιση για τους εργαζομένους και κατά τη διάρκεια του ωραρίου εργασίας·
δ)	θέσπιση εθνικών στρατηγικών δίκαιης μετάβασης, με ιδιαίτερη έμφαση στην ανάπτυξη μακροπρόθεσμου οράματος για τις τοπικές οικονομίες και το εργατικό δυναμικό σε όλες τις πληττόμενες περιφέρειες·
ε)	ανάπτυξη προγραμμάτων στήριξης για τις επιχειρήσεις, ιδίως τις ΜΜΕ και τους τοπικούς φορείς, προκειμένου να ενθαρρυνθεί η δημιουργία θέσεων εργασίας σε τοπικό επίπεδο·
στ)	διασφάλιση της αντιστοίχισης προσφοράς και ζήτησης εργατικού δυναμικού και δεξιοτήτων μέσω της συνδυασμένης χρήσης πληροφοριών για την αγορά εργασίας, της ενισχυμένης συνεργασίας των τοπικών φορέων με παρόχους κατάρτισης και της προώθησης σχεδίων μετάβασης σε επίπεδο εταιρείας·
ζ)	ανάπτυξη δομής παρακολούθησης για την παροχή στρατηγικής ανάλυσης προοπτικών σχετικά με τις επιπτώσεις της μετάβασης και τις εξελίξεις στην αγορά εργασίας.

<FootprintIntro>Σύμφωνα με το άρθρο 8 του παραρτήματος Ι του Κανονισμού, η εισηγήτρια δηλώνει ότι συμπεριέλαβε στην έκθεσή της εισηγήσεις σχετικά με θέματα που αφορούν το θέμα του φακέλου που έλαβε, κατά την κατάρτιση του σχεδίου έκθεσης από τους ακόλουθους εκπροσώπους συμφερόντων, που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:8], ή από τους ακόλουθους εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους:</FootprintIntro> [8:  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: http://data.europa.eu/eli/agree_interinstit/2021/611/oj).] 

	1. Εκπρόσωποι συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας

	Ευρωπαϊκή Συνομοσπονδία Συνδικαλιστικών Οργανώσεων (ETUC)

	2. Εκπρόσωποι δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους

	-


Ο ανωτέρω κατάλογος συντάσσεται υπό την αποκλειστική ευθύνη της εισηγήτριας.
[bookmark: _GoBack]Όταν φυσικά πρόσωπα προσδιορίζονται στον κατάλογο με το όνομά τους, με τα καθήκοντά τους ή και με τα δύο, η εισηγήτρια δηλώνει ότι έχει υποβάλει στα ενδιαφερόμενα φυσικά πρόσωπα την Ανακοίνωση περί προστασίας δεδομένων αριθ. 484 του Ευρωπαϊκού Κοινοβουλίου (https://www.europarl.europa.eu/data-protect/index.do), η οποία ρυθμίζει τους όρους που ισχύουν για την επεξεργασία των προσωπικών τους δεδομένων και τα δικαιώματα που συνδέονται με την εν λόγω επεξεργασία.

